Stoppet med 99.999 sigaretter i bagasjerommet
En 35 år gammel mann fra Buskerud, og hans 38 år gamle passasjer, ble stoppet av svensk politi i en trafikkontroll ved Kongsvinger i Hedmark ved sekstiden torsdag morgen, opplyser Tollvesenet. Politipatruljen fra Sverige, som har stor kontrollvirksomhet i området etter ranet i Töcksfors, tilkalte tollerne, som kunne konstatere at det var 99.999 sigaretter og 4,2 liter brennevin i bilen. - Grunnen til at det ikke var 100.000 sigaretter i bilen var at en av mennene rakk å røyke en av sigarettene. Vi tok fra ham pakken, sier kontorsjef Morten Nystuen ved Tollvesenet i Kongsvinger til avisa Glåmdalen. Beslaget, som er det nest største Kongsvinger-tollerne har gjort i år, utgjør 300.000 kroner i unndratte avgifter til statskassen, ifølge Tollvesenet.
To menn i 30-årene ble torsdag morgen stoppet i en kontroll ved svenskegrensen med 99.999 sigaretter.